Fjórði þjóðfundurinn af átta , sem haldnir eru í landshlutunum , verður haldinn í Menntaskóla Borgarfjarðar í Borgarnesi laugardaginn 20. febrúar næstkomandi . Fyrsti fundurinn í þessari fundaröð var fyrir Austurland á Egilsstöðum en Vestfirðingar funduðu síðan á laugardag á Ísafirði og laugardaginn 13. febrúar er þjóðfundur fyrir Norðvesturland á Sauðárkróki . Samtök sveitarfélaga á Vesturlandi sjá um undirbúning fundarins ásamt verkefnisstjórn Sóknaráætlunar 20 / 20 . Hrefna B. Jónsdóttir framkvæmdastjóri SSV segir að ákveðinn hópur sé handvalinn og þar komi til forstöðumenn ýmissa opinberra stofnana á Vesturlandi . Síðan sé handahófskennt úrtak Vestlendinga úr þjóðskrá valið á fundinn . Hrefna segir að boð á fundinn ættu að berast til fólks þessa dagana og mikilvægt sé að fólk tilkynni um hvort það ætli að mæta . “ Við þurfum að ná hundrað manna fundi og þessi fundur er undirbúinn mjög ítarlega . Borðstjórar koma frá ráðuneyti og þeir setja sig í samband við þá sem tilkynna mætingu . Þannig verður fólk undirbúið vel fyrir fundinn og veit því að hverju það gengur , ” segir Hrefna . Að loknum fundinum í Borgarnesi funda íbúar á Norðausturlandi á Akureyri 27. febrúar , Sunnlendingar funda laugardaginn 6. mars á Selfossi , Suðurnesjamenn 13. mars í Reykjanesbæ og fundaröðinni lýkur svo með fundi höfuðborgarbúa í Reykjavík 20. mars .